作者：刘辰翁
词牌/韵律：摸鱼儿

paragraphs: 三百年、人间天上，遽如许、遽如许。
落花寒食东风雨，漠漠长陵抔土。
魂归否。
怕些不分明，又堕人笺疏。
且无相负。
记昔与诸贤，共谈洛下，曾识老人父。
牛衣泪，冷落闻鸡东府。
风尘曾独深虑。
子规声断长门晓，春梦不堪重做。
千万古。
但目极心伤，宛转虞兮楚。
江东日暮。
想野草荒田，而今何处，不待雍门鼓。